પેઢીઓની પેઢીઓથી માત્ર મદારીઓ અને ગારુડીઓના જ કંઈક અંશે નિમ્ન ગણાતા શેરીખેલને તેમણે એક ઉચ્ચકક્ષાની કલાનું લોકમાન્ય સ્થાન અપાવ્યું, જેનો આખી દુનિયામાં સ્વીકાર થયો. અગાઉ તેવા શો કરનારા કેટલાક જાદુગરો આ કલાને કોઇ અલૌકિક, કોઇ ગેબી, તિલસ્માતિ અથવા મેલી વિદ્યાના વાઘા પહેરાવીને લોકોને આંજી દેવાનો, ક્યારેક છેતરવાનો અથવા તો લુંટવાનો પ્રપંચ કરતા તેની જગ્યાએ કે લાલે તેને કોઇ પણ જાતના ભેદી, બિહામણા, સનસનાટી અને ધ્રુજારી જન્માવે તેવો અંચળામાંથી મુકત કરીને બહુ મોટા લોકસમૂહને એ પ્રતીત કરાવી દીધું કે આ બધા હાથચાલાકી, દૃષ્ટિભ્રમ, રજુકર્તાની આવડત સાથે ઝડપ, સમયબંધી,,રંગલીલા,વાકપટુતા ઉપરાંત ટેક્નોલૉજી જેવા અનેક પરિબળોના ચતુર સમન્વયની જ કલા છે. અને તે કલા સિવાય બીજું કશું જ નથી. તેમાં ચમત્કાર જેવું કોઇ તત્વ નથી.